钦定古今图书集成/明伦汇编/闺媛典/第033卷 > 刘氏二女
## 钦定古今图书集成/明伦汇编/闺媛典/第033卷 > 刘氏二女

按《明外史列女传》：汝阳人刘玉生七女，家贫力田，尝
至垄上叹曰：“生女不生男，使我扶犁不辍。”其第四第
六女闻之恻然，誓不嫁人，著短衣，代父耕作，日以菽
水承懽。及父母相继卒，二女哭之恸，无力营葬，即屋
为丘，不离亲侧。隆庆四年，督学副使杨俊民、郡守史
桂芳诣其舍请见，二女年皆逾六十矣。